SKRIFTLIG FORESPØRGSEL P-3913/00

af María Sornosa Martínez (PSE) til Kommissionen

(6. december 2000)

Om: Udbrud af legionærsyge i Alcoy (den selvstyrende provins Valencia Spanien)

I løbet af 14 måneder er der i byen Alcoy forekommet 133 tilfælde af personer, som er blevet smittet med legionærsyge. Tilsyneladende findes sygdomsbakterien i byens vandforsyningssystem. Det bekræftes af de oplysninger, som det valencianske provinsstyres sundhedsstyrelse har fremlagt, at der er konstateret legionærsyge i to af de ti vandreservoirer i byens forsyningsnet. Bakterien er desuden blevet fundet i brusebadene i 20-30 % af de undersøgte husstande, hvoraf sygdommen optrådte i 26. Siden det fjerde udbrud af legionellosis i september er der foretaget målinger på i alt 67 steder. Af disse var de ti de vandreservoirer, hvorfra befolkningen forsynes med vand, og hvor der var positive resultater i otte tilfælde. Desuden blev der foretaget analyser på andre 27 punkter i vandforsyningsnettet, hvoraf resultaterne var positive i otte tilfælde.

Ifølge bestemmelserne i det tidligere direktiv 80/778/EØF(1) om kvaliteten af drikkevand, som er blevet suppleret og udvidet med direktiv 98/83/EF(2) (hvis gennemførelsesfrist endnu ikke er udløbet), skal:

- medlemsstaterne drage omsorg for, at drikkevandet er sundt og rent, og at det er frit for mikroorganismer, parasitter og stoffer i mængder og koncentrationer, der udgør en potentiel fare for sundheden,

- der omgående gennemføres foranstaltninger til genoprettelse af drikkevandets kvalitet, hvis der er en potentiel risiko for manglende overholdelse af en indikatorparameter,

- der regelmæssigt gennemføres kontrol af vandkvaliteten,

- de berørte brugere vejledes,

- der endog indføres begrænsninger eller gennemføres afbrydelser af vandforsyningen, hvis der forekommer en potentiel fare for sundheden.

Mener Kommissionen ikke, at de ansvarlige valencianske myndigheder, som er kompetente i forbindelse med smitten med legionærsyge i Alcoy, ikke handler så hurtigt, som de har pligt til i henhold til direktiv 98/83/EF, idet bakterien nu allerede er konstateret for fjerde gang? Er det Kommissionens opfattelse, at offentligheden modtager fyldestgørende oplysninger om den risiko, som udbruddet af sygdommen indebærer for sundheden og om de forebyggende foranstaltninger, der skal træffes? Har Kommissionen vished for, at den kontrol af vandkvaliteten, som er foreskrevet i direktiv 80/778/EØF og 98/83/EF og i direktiv 79/869/EØF(3) om målemetoder og hyppighed for prøveudtagning og analyse af drikkevand, er blevet gennemført?

(1) EFT L 229 af 30.8.1980, s. 11.

(2) EFT L 330 af 5.12.1998, s. 32.

(3) EFT L 271 af 29.10.1979, s. 44.

Svar afgivet på Kommissionens vegne af Margot Wallström

(1. februar 2001)

Det juridiske instrument i Fællesskabet til måling af kvaliteten af drikkevandet er Rådets direktiv 80/778/EØF. I stedet for dette skal nu træde Rådets direktiv 98/83/EF, som skulle være omsat til national lovgivning senest den 25. december 2000 og gennemført i praksis senest den 25. december 2003.

Både det oprindelige og det nye direktiv rummer en forpligtelse for medlemsstaterne til at træffe alle de nødvendige foranstaltninger med henblik på at sikre, at drikkevandet er af en så tilstrækkeligt høj kvalitet, at der sikres en høj beskyttelsesgrad med hensyn til menneskers sundhed.

I henhold til drikkevandsdirektivet (80/778/EØF) bør drikkevand ikke indeholde nogen form for sygdomsfremkaldende organismer (patogener). Herunder regnes bl.a. da også patogenet legionella. Derfor gælder følgende: Såfremt legionella er forekommet i det drikkevand, der var stillet til rådighed for forbrugerne i Alcoy (Valencia-regionen i Spanien) inden for de seneste måneder, vil der her have været tale om en overtrædelse af Rådets direktiv 80/778/EØF. Kommissionen har omhyggeligt noteret sig samtlige informationer fra det ærede medlem med henblik på at fortsætte en yderligere efterforskning i denne sag. Følgelig vil Kommissionen da også optage kontakt til de spanske myndigheder med henblik på at opnå flere informationer om denne konkrete sag og vil forsøge at sikre sig, at alle nødvendige skridt er blevet taget med det formål at sikre, at denne situation ikke gentager sig.